«ЩIым и сыхьэт»
Гъатхэпэм и 25-м, сыхьэт 20-рэ дакъикъэ 30-м къыщыщIэдзауэ 21-рэ дакъикъэ 30 пщIондэ Налшык къалэ щекIуэкIынущ «ЩIым и сыхьэт» зыфIаща Iуэхур.
КъБР-м и Жылагъуэ палатэм деж щыIэ ЩIалэгъуалэ советым, КъБР-м и Парламентым деж щыIэ ЩIалэгъуалэ палатэм, КъБР-м и ЩIалэгъуалэ правительствэм республикэм и Iэтащхьэм къадиIыгъыу, къызэрагъэпэщащ дуней псом щекIуэкI «ЩIым и сыхьэт» Iуэхум ди щIыналъэри хыхьэныр. А зы сыхьэтым уэздыгъэр щагъэункIыфIынущ республикэ псом. Мы Iуэхум щIалэгъуалэм хуегъэхьэзыр концерт, джэгукIэ гъэщIэгъуэнхэр.
«ЩIым и сыхьэтым» гупсысэ нэхъыщхьэу хэлъыр щIыуэпсыр хъумэн зэрыхуейм цIыхухэм гу лъегъэтэнырщ. Аращи, гъатхэпэм и яужь дыдэ щэбэт махуэм уэздыгъэр зы сыхьэткIэ гъэункIыфIын хуейщ, ди ЩIым и къэкIуэнум дызэрегупсысым и щыхьэту. Къыхэгъэщыпхъэщ мы махуэм, сыхьэт 20-рэ дакъикъэ 30-м зэрагъэункIыфIыр дунейм ухуэныгъэ, фэеплъ нэхъ лъагэ дыдэу тетхэм я уэздыгъэхэри.
Мы Iуэхур щаублар 2008 гъэращ. ИкIи ар зэуэ даIыгъат къэрал 35-м, къалэ 400-м. НобэкIэ щIыуэпсым зэрыхуэщхьэпэ Iуэху нэхъ ин дыдэу щыIэри аращ. Сыту жыпIэмэ, цIыху меларди 2, къэрали 175-рэ, къалэ мини 7 къызэщIеубыдэ абы.
Мы Iуэхум хэтынухэр Налшык къалэ, ЗэгурыIуэныгъэм и утым, сыхьэт 20.00-м щызэхыхьэнущ.
УпщIэ фиIэмэ, 8-928-707-66-00 номерымкIэ фыкъэпсалъэ хъунущ.
Шэджэмокъуэ Оксанэ.
